Сярэдневяковы фестываль у старажытным Мсціслаўі запрашае акунуцца ў атмасферу рыцарства і высакародных подзвігаў у імя дамы сэрца. Пачнецца свята прывітаннем ад князя горада і ўрачыстым шэсцем рыцарскіх клубаў. Далей у праграме – паказ гістарычных касцюмаў і даспехаў, бугурты, конны турнір, гістарычныя спектаклі "Машэка" і "Дзікае паляванне караля Стаха", а таксама выступленні музычных калектываў "Стары Ольса", "Яварына", "Фламмея", "Гістрыён", вогненны цырк, неонавае фаер-шоу і начны рок-канцэрт групы PAWA. На фестывалі прадставяць нядаўна знойдзеныя ўнікальныя артэфакты – рыцарскія даспехі воіна ВКЛ ХVI стагоддзя. У рамках фэсту ўпершыню адбудуцца тараканавыя забегі, у якіх прымуць удзел вялікія мадагаскарскія тараканы. Акрамя таго, госці сярэдневяковага дзейства навучацца страляць з лука і арбалета, а таксама паспрабуюць стравы старажытнай беларускай кухні.